กรมควบคุมมลพิษ รับสถานการณ์หมอกควันไฟป่าปีนี้รุนแรง เกิดจากหลายปัจจัย แต่ยืนยันเจ้าหน้าที่ทุกระดับระดมกำลังแก้ปัญหาอย่างเต็มที่และต่อเนื่อง
กรมควบคุมมลพิษ รับสถานการณ์หมอกควันไฟป่าปีนี้รุนแรง เกิดจากหลายปัจจัย แต่ยืนยันเจ้าหน้าที่ทุกระดับระดมกำลังแก้ปัญหาอย่างเต็มที่และต่อเนื่อง นายประลอง ดำรงค์ไทย อธิบดีกรมควบคุมมลพิษ กล่าวถึงหมอกควันไฟป่าภาคเหนือ ที่สถานการณ์ขณะนี้ค่อนข้างรุนแรงกว่าช่วง 2-3 ปีที่ผ่านมาว่า เกิดจากหลายปัจจัยโดยเฉพาะปีนี้ตรงกับวงรอบปรากฎการณ์เอลนีโญ่ ที่ส่งผลให้เกิดความร้อน และแล้งจัด ฝนตกช้ากว่าที่คาดการณ์ ซึ่งขณะนี้ทั่วไทยพบจุดความร้อนกว่า 900 จุด แต่ยังถือว่าสถานการณ์ดีเมื่อเทียบกับประเทศในอาเซียน เกิดจากความร่วมมือกันอย่างต่อเนื่องระหว่างภาครัฐกับประชาชนในแต่ละพื้นที่ โดยหลายจังหวัดมีประชาชนที่เข้ามาเป็นอาสาสมัครประจำหมู่บ้านช่วยกันเฝ้าระวังเหตุไฟไหม้ร่วมกับเจ้าหน้าที่ท้องถิ่น ทำให้สามารถระงับเหตุเพลิงไหม้ได้อย่างรวดเร็ว ป้องกันความเสียหายจากไหม้และลดปริมาณควันไฟที่ซ้ำเติมมลพิษทางอากาศ และสามารถดำเนินคดีกับผู้ลักลอบจุด เผา ได้แล้วกว่า 60 ราย แต่ปริมาณฝุ่นควันที่พบมากในพื้นที่ภาคเหนือขณะนี้ส่วนหนึ่งเป็นควันข้ามแดนมาจากประเทศเพื่อนบ้านด้วย ซึ่งจนถึงขณะนี้ได้มีการประสานใกล้ชิดกับประเทศเพื่อนบ้านเพื่อเร่งแก้สถานการณ์อย่างดีที่สุด และในวันนี้พลเอกประยุทธ์ จันทร์โอชา นายกรัฐมนตรีก็จะลงพื้นที่ จ.เชียงราย เพื่อติดตามสถานการณ์และให้แนวทางการทำงานกันต่อไป “ตอนนี้ภายในเรา นายก และคณะเราก็อยู่ที่ จ.เชียงราย ตอนนี้ทั้งประเทศมี 900 กว่า จุด แต่ประเทศเพื่อนบ้านมีจุดความร้อนกว่า 1,000 จุด เรายังน้อยเมื่อเทียบในประเทศเพื่อนบ้านแต่ก็ไม่นอนใจ เมื่อวันที่ 24 ก.พ.มีการออกแนวทางป้องกันก็ดำเนินการก็ลดลงมาอย่างต่อเนื่องทุกปี/// มท. 1 และหน่วยงานที่เกี่ยวข้องก็ช่วยกันป้องกัน โดย ผว. เป็น CEO จ. ให้ทุกหมู่บ้านเป็นอาสาดับไฟ แต่เชื้อเพลิงมันเยอะ ลุกลามเร็ว บางพื้นที่ อย่างลำปาง เชียงใหม่บางจุดเป็นเหว เดินเท้าไม่ได้ ก็ประสานทหารอาการ หาทีมทางอากาศเข้าไป” สำหรับจังหวัดที่ต้องเฝ้าระวังสถานการณ์ควันไฟป่าพิเศษในขณะนี้ ได้แก่ จ. เชียงใหม่ เชียงราย ลำปาง พะเยา ซึ่งต้องขอความร่วมมือประชาชนช่วยกันเป็นหูเป็นตา หากพบเหตุไฟป่าขอให้รีบแจ้งหน่วยงานภาครัฐในพื้นที่เพื่อช่วยกันระงับความเสียหายที่จะเกิดขึ้น